VERSLO MISIJA Į INDONEZIJĄ 2026
2026 m. spalio 12–18 d.
Kartu su didžiausia tarptautine Indonezijos verslo paroda – Trade Expo Indonesia (TEI) 2026

Atraskite vieną sparčiausiai augančių Azijos rinkų
Kviečiame Lietuvos įmones dalyvauti verslo misijoje į Indoneziją, organizuojamoje 2026 m. spalio 12–18 d., kartu su didžiausia tarptautine Indonezijos verslo paroda Trade Expo Indonesia (TEI) 2026.
Indonezija – ketvirta pagal gyventojų skaičių pasaulio valstybė, turinti daugiau nei 280 milijonų gyventojų, sparčiai augančią ekonomiką ir vieną didžiausių vartotojų rinkų Azijoje. Šalis aktyviai plečia tarptautinį ekonominį bendradarbiavimą ir atveria vis daugiau galimybių užsienio verslui.
Verslo misijos tikslas – padėti Lietuvos įmonėms užmegzti ilgalaikius verslo ryšius su patikimais Indonezijos partneriais, organizuojant iš anksto suderintus B2B susitikimus, vizitus į įmones, dalyvavimą tarptautinėje parodoje bei susitikimus su svarbiausiomis Indonezijos verslo organizacijomis.
Verslo misiją organizuoja Lietuvos prekybos, pramonės ir amatų rūmų asociacija, bendradarbiaudama su Indonezijos Respublikos ambasada Kopenhagoje bei Indonezijos garbės konsule Lietuvoje.

Delegaciją lydės
· Vytautė Stankaitienė – Indonezijos garbės konsulė Lietuvoje.
· Indonezijos Respublikos ambasados Lietuvai atstovas, kuris prisidės prie oficialių susitikimų organizavimo ir bendradarbiavimo su Indonezijos valstybinėmis institucijomis bei verslo organizacijomis.
Tai suteiks delegacijai galimybę užmegzti aukšto lygio kontaktus bei efektyviau pasiekti potencialius verslo partnerius.

Trade Expo Indonesia 2026
Trade Expo Indonesia (TEI) –didžiausia Indonezijos tarptautinė B2B eksporto paroda. 2025 m. parodoje dalyvavo 1 619 įmonių, apsilankė 34 550 verslo lankytojų, tarp jų 8 045 tarptautiniai pirkėjai iš daugiau kaip 130 šalių. Renginio metu buvo sudaryta verslo sandorių už 22,8 mlrd. JAV dolerių, patvirtinant TEI kaip vieną svarbiausių tarptautinių verslo renginių Pietryčių Azijoje.
Paroda apima šiuos pagrindinius sektorius:
· 
· maisto produktai ir žemės ūkis;
· pramonės gaminiai;
· baldai ir interjero prekės;
· tekstilė ir mada;
· amatai ir dizainas;
· pramoniniai parkai;
· kiti eksportui skirti produktai.

Dalyvavimas parodoje suteikia galimybę vienoje vietoje susitikti su šimtais potencialių tiekėjų, gamintojų, eksportuotojų ir verslo partnerių.

Preliminari verslo misijos programa
	Data
	Programa


	2026 m. rugsėjo II–III savaitė
	Nuotoliniai B2B susitikimai tarp Lietuvos ir Indonezijos įmonių. Įmonių prisistatymai, poreikių aptarimas ir potencialių partnerių atranka prieš verslo misiją.


	Spalio 12 d. (pirmadienis)
	Atvykimas į Džakartą, registracija viešbutyje, įžanginis delegacijos susitikimas.


	Spalio 13 d. (antradienis)
	Individualūs B2B susitikimai su Indonezijos įmonėmis pagal kiekvienos Lietuvos įmonės veiklos sritį ir interesus.


	Spalio 14 d. (trečiadienis)
	Trade Expo Indonesia 2026 atidarymas. Parodos lankymas ir verslo susitikimai.


	Spalio 15 d. (ketvirtadienis)
	Darbas Trade Expo Indonesia parodoje. Susitikimai su potencialiais partneriais, tiekėjais ir eksportuotojais.


	Spalio 16 d. (penktadienis)
	Vizitas į Indonezijos gamybos įmonę arba pramoninį parką. Susitikimas su Indonezijos prekybos ir pramonės rūmais (KADIN).

	Spalio 17 d. (šeštadienis)
	Vizitas į įmonę (pvz., FL Technics Indonesia arba kitą dalyviams aktualią įmonę). Papildomi individualūs verslo susitikimai.


	Spalio 18 d. (sekmadienis)
	Oficialios verslo misijos pabaiga. Išvykimas arba individualūs verslo susitikimai.

	Nuo spalio 18 d. (pasirinktinai)
	Papildoma pažintinė kelionė po Indoneziją.



Programos akcentai
· Dalyvavimas didžiausioje Indonezijos tarptautinėje verslo parodoje Trade Expo Indonesia 2026.
· Individualiai suderinti B2B susitikimai pagal kiekvienos įmonės veiklą.
· Nuotolinis verslo partnerių derinimas dar prieš išvykstant į Indoneziją.
· Vizitai į įmones ir gamybos objektus.
· Susitikimas su Indonezijos prekybos ir pramonės rūmais (KADIN).
· Kontaktų plėtra su Indonezijos verslo bendruomene.
· Praktinės įžvalgos apie Indonezijos verslo ir investicinę aplinką.

Papildoma galimybė po verslo misijos
Kadangi kelionė į Indoneziją yra ilga, po oficialios verslo misijos pageidaujantiems dalyviams bus sudaryta galimybė pratęsti viešnagę ir dalyvauti papildomoje pažintinėje kelionėje po Indoneziją.
Numatoma aplankyti vienas įspūdingiausių šalies vietovių:
· Komodo nacionalinį parką (UNESCO pasaulio paveldo objektą);
· įspūdingąją Padar salą;
· Flores salą;
· autentiškus tradicinius Flores kaimus;
· kitus unikalius gamtos ir kultūros objektus.
Ši programa suteiks galimybę geriau pažinti Indoneziją, jos kultūrą bei regionų įvairovę.
Pažintinę kelionę organizuos ir lydės Indonezijos garbės konsulė Lietuvoje Vytautė Stankaitienė, daugiau kaip keturiolika metų dirbanti su Indonezija, organizuojanti individualias keliones, verslo misijas ir atstovaujanti Indonezijai Lietuvoje.

Verslo misijos biudžetas
Preliminarus biudžetas, įskaitant tarptautinius skrydžius, viešbutį ir koordinavimą, vienam dalyviui ~2500 eur
Biudžetas apima tik oficialią verslo misijos programą (2026 m. spalio 12–18 d.), taip pat įskaitant:
· dalyvavimą Trade Expo Indonesia 2026;
· iš anksto suderintus B2B susitikimus;
· vizitus į įmones;
· susitikimus su Indonezijos verslo organizacijomis;
· kitus oficialios programos renginius.
Po oficialios verslo misijos pageidaujantiems dalyviams planuojama pasiūlyti papildomą pažintinę kelionę Indonezijoje, kurios metu būtų lankomas Komodo nacionalinis parkas, Flores sala ir t.t.
Šios programos maršrutas, trukmė ir kaina bus parengti atskirai, kai paaiškės norinčiųjų skaičius ir jų pageidavimai. 
Pastaba
Programa yra preliminari ir gali būti koreguojama atsižvelgiant į dalyvaujančių įmonių veiklos sritis, partnerių prieinamumą bei Indonezijos organizatorių patvirtinimus.

Registracija iki 2026 m. rugpjūčio 14 d.: https://shorturl.at/zP9Sq


